Török önkéntesek harcolnának az USA ellen Afganisztánban
Irán nem hajlandó semmilyen formában segíteni az Egyesült Államokat egy esetleges Afganisztán elleni akcióban. Emellett Törökországban állítólag már többen jelentkeztek önkéntesnek Afganisztánba az USA elleni harcokhoz.
Az Afganisztánnal szomszédos Irán bejelentette, hogy nem vesz részt egy esetleges Afganisztán elleni támadásban, és segítséget sem nyújt ehhez.
Irán mellett Törökországban is Amerika-ellenes a hangulat. A lakosság nagy része az afgánokat támogatja. Afganisztán ankarai nagykövetsége állítólag ugyanis naponta számos telefonhívást kap olyan törököktől, akik oda akarnak menni és fegyvert fogni az amerikaiak ellen, hogy segítsék az afgán népet.
Eközben Pakisztán egyre jobban aggódik amiatt, hogy afgánok hatalmas számban hagyják el otthonukat egy esetleges amerikai katonai csapás elől menekülve. Riaz Mohammed Hán pakisztáni külügyi szóvivő elmondta, hogy máris nagy tömeg gyűlt össze a hétfőn lezárt afgán-pakisztáni határon.
IránUSAAfganisztánTörökországafgán konfliktusönkénteselleni akció